
STUDIU DE OPORTUNITATE

privind aprobarea Studiului  de oportunitate şi întocmirea unui Raport de Evaluare, în vederea vânzării directe a unui teren, proprietate privată a Municipiului Baia Mare, în suprafață de 76 mp, ocupat de extindere la spațiul comercial, situat în Baia Mare, Bd. Regele Ferdinand nr. 75, în favoarea numitei Țânța Maria.
Prin adresa înregistrată la Municipiul Baia Mare cu nr. 48062/08.09.2025, completată prin adresa nr. 22320/23.04.2026 doamna Țânță Maria, solicită cumpărarea terenului în suprafaţă de 76 mp, ocupat de extindere la spațiul comercial, situat pe Bd. Regele Ferdinand, nr. 75.

Conform C.F. 104207 Baia Mare, terenul în suprafață de 76 mp, ocupat de extindere la spațiul comercial, situat pe Bd. Regele Ferdinand, nr. 75, este proprietatea privată a Municipiului Baia Mare și are categoria de folosință de curți-construcții. Pe acest teren este situată o extindere de spațiu comercial parter,  proprietatea privată a numitei Țânță Maria, așa cum rezultă din C.F. 104207 Baia Mare, având suprafața construită la sol de 71 mp.

Prin Autorizația de Construire nr. 121/12.03.2012 s-a autorizat executarea lucrărilor de construire pentru extindere spațiu comercial, lucrări care au fost recepționate în baza Procesului Verbal de recepție la terminarea lucrărilor nr. 1/09.01.2015.

Certificatul de Urbanism nr. 1431/02.10.2025 poate fi utilizat în scopul declarat pentru operațiuni notariale privind însușire documentație cadastrală, atestare apartenență la domeniul privat al Municipiului Baia Mare și cumpărare teren concesionat în suprafață de 76mp, aferent extinderii spațiului comercial
 Cap. I. OBIECTUL VÂNZĂRII

Imobilul care face obiectul vânzării, este terenul în suprafață de 76 mp,  proprietatea privată a Municipiului Baia Mare, identificat prin C.F. 104207 Baia Mare, nr.cadastral 104207, imobil situat în Baia Mare, Bd. Regele Ferdinand nr. 75, concesionat în baza Contractului de concesiune nr. 23/05.06.2018. Obiectul contractului este concesionarea terenului situate în Baia Mare, Bd. Regele Ferdinand (fostă str. Granicerilor) nr. 75, ap. 1A, în suprafață de 76mp, identificat prin CF 104207, nr. cadastral 104207, aferent extindere spațiu comercial.
Cap. II. MOTIVAȚIA VÂNZĂRII

Motivele de ordin estetic, legislativ, economic, financiar şi social care impun vânzarea unor bunuri - terenuri, sunt următoarele:

- prevederile art. 364 din OUG nr. 57/2019 privind Codul administrativ, care precizează că terenurile proprietate privată a unităților administrativ teritoriale pot face obiectul unei vânzări „Prin excepţie de la prevederile art. 363 alin. (1), în cazul vânzării unui teren aflat în proprietatea privată a statului sau a unităţii administrativ-teritoriale pe care sunt ridicate construcţii, constructorii de bună-credinţă ai acestora beneficiază de un drept de preempţiune la cumpărarea terenului aferent construcţiilor. Preţul de vânzare se stabileşte pe baza unui raport de evaluare, aprobat de consiliul local sau judeţean, după caz”,
- prevederile HCL nr 371/2007, prin care au fost stabilite preţurile  unitare de vânzare, actualizate, pentru terenurile proprietate privată a Municipiului Baia Mare, afectate de supraedificate proprietate privată, în natură extinderi şi accese la spaţiile de locuit, supuse schimbării de destinaţie, precum şi pentru terenurile aferente balcoanelor şi extinderilor edificate pentru îmbunătăţirea confortului locuinţelor,
- prevederile art. 586 din Codul Civil republicat, care definesc notiunea de buna-credintă a constructorului, după cum urmează:

,, Art. 586: Buna-credinţă a autorului lucrării
(1)Autorul lucrării este de bună-credinţă dacă se întemeiază fie pe cuprinsul cărţii funciare în care, la data realizării lucrării, era înscris ca proprietar al imobilului, fie pe un mod de dobândire nesupus înscrierii în cartea funciară, dacă, în ambele cazuri, nu rezulta din cartea funciară şi nu a cunoscut pe nicio altă cale viciul titlului său.

(2)Cu toate acestea, nu poate invoca buna-credinţă cel care construieşte în lipsa sau cu nerespectarea autorizaţiilor cerute de lege.
(3)Dispoziţiile alin. (1) şi (2) sunt aplicabile şi autorului lucrării care se întemeiază pe un drept de superficie sau pe orice alt drept care, potrivit legii, îi permite, realizând o lucrare asupra imobilului altuia, să devină proprietarul acesteia.’’

-  administrarea eficientă a domeniului privat al Municipiului Baia Mare pentru atragerea de venituri suplimentare la bugetul local.

Cap. III. ELEMENTE DE PREȚ
3.1. Preţul de vânzare al terenului, stabilit prin Hotărârea Consiliului Local nr. 371/2007, respectiv 40 EURO/mp plus TVA, echivalentul în lei la data plăţii, pe care îl considerăm ca echivalent pentru această estimare, se stabileste legal de către Consiliul Local în baza unui  Raport de Evaluare întocmit de către un evaluator autorizat ANEVAR, care va fi întocmit în anul în care se aprobă vânzarea efectivă.
3.2. Conform Grilei Notarilor Publici, terenul este situat în Zona 3 Periferică- Industrial-Logistică, având valoarea de 220 lei/mp, iar valoarea acestuia este de 16.720 lei aproximativ 3.209,02 EURO (la cursul BNR din data de 13.05.2026 de 5,2103 lei/EURO).
3.3. Conform contractului de concesiune, până la data de 04.06.2043, când se încheie contractul de concesiune, s-ar încasa o redevență totală de 105.359,54 LEI, aproximativ 20.221,39 EURO (la cursul BNR din data de 13.05.2026 de 5,2103 lei/EURO).
3.4. Taxele notariale pentru  încheierea în formă autentică a contractului de vânzare -cumpărare vor fi achitate de cumpărător.
3.5. În cazul aprobării realizării raportului de evaluare, contravaloarea lui se va achita din bugetul local, urmând ca, în situatia în care se aprobă vânzarea, să se recupereze de la cumpărător.

Cap. IV. MODALITATEA DE VÂNZARE

Procedura de vânzare propusă este vânzarea directă în favoarea concesionarului terenului aferent imobilului, conform prevederilor art. 364, alin.(1) din OUG nr.57/2019 privind Codul administrativ. 

Cap. V. CONCLUZII

Având în vedere  prevederile legale mai sus mentionate, considerăm că nu există impedimente legale pentru vânzarea acestui teren. 

Din punct de vedere al oportunității financiare, dacă se aprobă vânzarea terenului, s-ar încasa la bugetul local o sumă de aproximativ 3.040  EURO plus TVA, respectiv 40 Euro/mp, calculată la tarifele stabilite în baza HCL nr. 371/2007,  sumă care poate fi mai mare sau mai mică, conform Raportului de Evaluare.
Dacă terenul ar rămâne în continuare concesionat, până la data de 04.06.2043, când se încheie contractul de concesiune, s-ar încasa o redevență totală de 105.359,54 lei, aproximativ 20.221,39 EURO (la cursul BNR din data de 13.05.2026 de 5,2103 lei/EURO).  

În ambele situaţii proprietarul/concesionarul achită impozitul pe teren/ redevența.
Dacă se aprobă vânzarea terenului, termenele pentru realizarea si finalizarea operatiunilor ar fi:

· 29.05.2026 – aprobare Studiu de oportunitate;
· 30.06.2026 – întocmire Raport  de evaluare;

· 31.07.2026 – aprobarea vânzării;

· 31.08.2026 – încheiere contract vânzare-cumpărare.

